દેસાઈએ દર્શનકુમારની ફરિયાદ નોંધી અને પોલીસસ્ટેશને રજિસ્ટર કરવા મોકલી. પીએસઓ જકસીજીએ આઈપીસીની કલમ ૩૯૫, ૧૨૦-બી હેઠળ એફઆઈઆર રજિસ્ટર કરી. તપાસ દેસાઈએ સંભાળી, બંને મહિલા આરોપીને અટક કરી. રાત્રે એક વાગ્યે વિસનગર તાલુકાનાં દેણપ ગામે છાપો મારી, આરોપીઓને દબોચી લીધા. ગુનામાં વપરાયેલી મોટરસાઇકલ કબજે કરી : લૂંટનો બાકીનો મુદ્દામાલ આરોપીઓનાં ઘરમાંથી મળી આવ્યો. છરો, ધારિયું અને ધોકા કબજે કર્યા. બંને મોબાઈલ ફોન કબજે કર્યા. લૂંટમાં ગયેલા મુદ્દામાલની ઓળખ કરવા તપાસ અધિકારી દેસાઈએ દર્શનકુમારને બોલાવ્યા. દર્શનકુમારે નીચે મોં રાખી કહ્યું : “સાહેબ ! મારી ભૂલને કારણે પોલીસને હેરાનગતિ થઈ, મને માફ કરો, હવે પછી હું ક્યારેય ‘દર્શન’ કરવા નહીં જાઉં !”